Greqia, në krye një koalicion i radikalëve të majtë dhe të djathtë 
Në Greqi, udhëheqësi i së majtës radikale, Alexis Tsipras bëri betimin si kryeministër i ri i vendit, pas formimit të një aleance me një parti të vogël të krahut të djathtë
Betimi i kreut të partisë Syriza, Cipras, si kryeministër i ri i Greqisë, u bë me një ceremoni laike, ndryshe nga tradita, kur kryeministrat betohen në prani të përfaqësuesve të kishës ortodokse. Në zgjedhjet e djeshme, partia e majtë radikale, Syriza, dhe udhëheqësi i saj 40-vjeçar, Cipras, lanë prapa konservatorët e Demokracisë së Re të kryeministrit Antonis Samaras. Rezultatet e zgjedhjeve të djeshme e bëjnë zotin Cipras kryeministrin më të ri të Greqisë në 150 vjet. Syriza është zotuar t'i japë fund politikave të rrepta të shtrëngimit financiar. Aleksis Cipras, udhëheqës i partisë Syriza: Syrizës i duheshin edhe dy vende në parlament për të patur 151 vendet që do ta lejonin të qeveriste vetë, pa nevojën e një koalicioni. Koalicioni qeveritar përfshin partinë e djathtë të Grekëve të Pavarur, e cila mori vetëm 4.7 përqind të votave. Syriza ka pak gjëra të përbashkëta me partinë e Grekëve të Pavarur, të udhëhequr nga Panos Kamenos, por të dyja janë kundër masave të shtrëngimit financiar që filluan disa vjet më parë. Rezultati i zgjedhjeve në Greqi ka ringjallur shqetësime se blloku evropian i monedhës së përbashkët mund të zhytet në kaos. Ministrat e financave të Bashkimit Evropian u mblodhën sot për të diskutuar se sa mund të ndikohet euroja nga zhvillimet politike në Greqi. Kreu i Eurogrupit, Jeroen Dijsselbloem, tha se qeveria greke duhet t'u përmbahet marrëveshjeve të shpëtimit financiar dhe se brenda Eurozonës ka pak mbështetje për falje të borxheve. Jeroen Dijsselbloem, Kreu i Eurogrupit: Zoti Cipras ka deklaruar se do të rinegociojë kreditë e shpëtimit financiar të Greqisë, që kanë arritur në rreth 300 miliard dollarë dhe që janë miratuar vitet e fundit nga Bashkimi Evropian, Banka Qendrore Evropiane dhe Fondi Monetar Ndërkombëtar. Ai është zotuar gjithashtu të refuzojë kërkesat e kreditorëve, që përfshijnë shkurtime të pensioneve dhe të pagave. Kryeministri britanik David Cameron ka paralajmëruar se zgjedhjet e Greqisë mund të shtojnë pasigurinë ekonomike kudo në Evropë. Shtëpia e Bardhë, pa përmendur çështjet ekonomike, e uroi Greqinë për mbajtjen me sukses të zgjedhjeve. Një zëdhënës tha se SHBA presin të punojnë nga afër me qeverinë e re.